भाव, भेस ते सददें दी भाशा दे लिहाजें भांगड़ै गी डुग्गर दा प्राचीन लोक-नाच आखेआ जाई सकदा, पर साढ़े ऐंदड़ै दे करसानी जीवन कन्ने ए नाच काफी मेल खदा ऐ ते दूई गल्ल ए जे साढ़े ऐंदड़ी इलाके ते पंजाब दी गुआंढचारी ते सांस्कृतक सांझेदारी ऐ, इस करी साढ़े ऐंदड़ी इलाके च, खास करी इस नाच दा काफी चलन ऐ। नशींह्‌दे चैतर म्हीनै केई ग्रांए च रात घरोंदे ग ढोलै गी डगा लग्गी जंदा ऐ ते भांगड़े दे शकीन खड़े-ग्रांहें रुट्टी खाइयै मिथे दे थाह्‌र जाई पुजदे न, ते धराते-धराते तोड़ी भांगड़े दी मशक करदे रौह्‌दे न तां जे बसोए दे मेले च उं’दा अपना ते उं’दे पिंडै दा नां चमकी सकै। बसोए कशा त्रै दिन परैंत्त जम्मू-अखनूर सिड़कैं पर नागबनी च जेकड़ा “धिङबसाखी” दा मेला लगदा ऐ, उसदा भांगड़ा दूरै-दूरै च तोड़ी मशहूर ऐ। इसदी चाल पंजाबी भांगड़ें कशा किश जुदा बी ऐ।